ข้อบัญญัติองค์การบริหารส่วนตำบลบ้านใหม่ เรื่อง การควบคุมกิจการที่เป็นอันตรายต่อสุขภาพ ประเภทการสีข้าวด้วยเครื่องจักร พ.ศ. 2559
ข้อบัญญัติองค์การบริหารส่วนตำบลบ้านใหม่
ข้อบัญญัติองค์การบริหารส่วนตำบลบ้านใหม่
เรื่อง
การควบคุมกิจการที่เป็นอันตรายต่อสุขภาพ
ประเภทการสีข้าวด้วยเครื่องจักร
พ.ศ. ๒๕๕๙[๑]
 

โดยที่เป็นการสมควรออกข้อบัญญัติองค์การบริหารส่วนตำบลบ้านใหม่
ว่าด้วยการควบคุมกิจการที่เป็นอันตรายต่อสุขภาพประเภทการสีข้าวด้วยเครื่องจักร

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๔๖ ประกอบกับมาตรา ๓๒
มาตรา ๕๔ มาตรา ๕๕ มาตรา ๕๘ และมาตรา ๖๓ แห่งพระราชบัญญัติการสาธารณสุข
พ.ศ. ๒๕๓๕ องค์การบริหารส่วนตำบลบ้านใหม่โดยความเห็นชอบของสภาองค์การบริหารส่วนตำบลบ้านใหม่และของนายอำเภอระโนด
จึงตราบัญญัติขึ้นไว้ ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลบ้านใหม่
เรื่อง การควบคุมกิจการที่เป็นอันตรายต่อสุขภาพประเภทการสีข้าวด้วยเครื่องจักร
พ.ศ. ๒๕๕๙

ข้อ
๒
ข้อบัญญัตินี้ให้ใช้บังคับในเขตองค์การบริหารส่วนตำบลบ้านใหม่ตั้งแต่วันถัดจากวันประกาศในราชกิจจานุเบกษา

ข้อ
๓ บรรดาข้อบัญญัติ ระเบียบ ประกาศ
และคำสั่งอื่นใดที่ได้ตราไว้แล้วในข้อบัญญัตินี้หรือที่ขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔
ให้นายกองค์การบริหารส่วนตำบลบ้านใหม่เป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ
ประกาศ หรือคำสั่ง เพื่อปฏิบัติการให้เป็นไปตามข้อบัญญัตินี้

หมวด ๑
บททั่วไป
 

ข้อ
๕ ในข้อบัญญัติฉบับนี้
กิจการ หมายความว่า กิจการสีข้าวด้วยเครื่องจักร
กิจการสีข้าวด้วยเครื่องจักร หมายความว่า
กิจการที่มีกระบวนการผลิตและแปรรูปข้าวเปลือกเป็นข้าวสารด้วยเครื่องจักร
ตั้งแต่การนำวัตถุดิบ มาปรับสภาพความชื้น เช่น การนำมาอบ ตาก เป็นต้น การทำความสะอาด
การกะเทาะเปลือก การขัด การบรรจุเพื่อรอการจำหน่าย และให้หมายความรวมถึงกิจการสีข้าวด้วยเครื่องจักรเคลื่อนที่ด้วย
ผู้ดำเนินกิจการ หมายความว่า
ผู้เป็นเจ้าของหรือผู้ได้รับใบอนุญาตจากเจ้าพนักงานท้องถิ่นให้ประกอบกิจการสีข้าวด้วยเครื่องจักร
เครื่องจักร หมายความว่า
สิ่งที่ประกอบด้วยชิ้นส่วนหลายชิ้น
สำหรับใช้ก่อกำเนิดพลังงานเปลี่ยนหรือแปลงสภาพพลังงาน หรือส่งพลังงาน ทั้งนี้ ด้วยกำลังน้ำ ไอน้ำ ลม ก๊าซ ไฟฟ้า
หรือพลังงานอื่นอย่างใดอย่างหนึ่งหรือหลายอย่างรวมกัน
และหมายความรวมถึงเรื่องอุปกรณ์ ไฟลวีล ปุลเล สายพานเพลา เกียร์
หรือสิ่งอื่นที่ทำงานเสมอกัน
คนงาน หมายความว่า
ผู้ปฏิบัติงานในกิจการสีข้าวด้วยเครื่องจักร
มลพิษทางเสียง หมายความว่า สภาวะของเสียงอันเกิดจากการประกอบกิจการสีข้าวด้วยเครื่องจักรที่ทำให้มีผลกระทบหรืออาจมีผลกระทบต่อสุขภาพอนามัยของสาธารณชน
มลพิษความสั่นสะเทือน หมายความว่า สภาวะของความสั่นสะเทือนอันเกิดจากการประกอบกิจการสีข้าวด้วยเครื่องจักร
ที่ทำให้มีผลกระทบหรืออาจมีผลกระทบต่อสุขภาพอนามัยของสาธารณชน
มลพิษทางอากาศ หมายความว่า สภาวะของอากาศอันเกิดจากการประกอบกิจการสีข้าวด้วยเครื่องจักร
เช่น ฝุ่นละออง เขม่า เถ้า ควัน ก๊าซ กลิ่น หรืออื่น ๆ ที่ทำให้มีผลกระทบหรืออาจมีผลกระทบต่อสุขภาพอนามัยของสาธารณชน
มลพิษทางน้ำ หมายความว่า สภาวะของน้ำทิ้งอันเกิดจากการประกอบกิจการสีข้าวด้วยเครื่องจักรรวมทั้งน้ำที่ชะล้างตัวอาคาร
สถานที่และบริเวณที่ทำให้มีผลกระทบหรืออาจมีผลกระทบ ต่อสุขภาพอนามัยของสาธารณชน
ชุมชน หมายความว่า กลุ่มคนที่อยู่รวมกันเป็นสังคมขนาดเล็ก
อาศัยอยู่ในอาณาบริเวณเดียวกันและมีผลประโยชน์ร่วมกัน
เจ้าพนักงานท้องถิ่น หมายความว่า
นายกองค์การบริหารส่วนตำบลบ้านใหม่

ข้อ
๖ ให้กิจการสีข้าวด้วยเครื่องจักรเป็นกิจการที่ต้องมีการควบคุมภายในเขตองค์การบริหารส่วนตำบลบ้านใหม่และผู้ดำเนินกิจการต้องปฏิบัติให้ถูกต้องด้วยสุขลักษณะตามที่กำหนดไว้ในข้อบัญญัตินี้

ข้อ
๗
กิจการที่ตั้งอยู่ในเขตที่กฎหมายว่าด้วยการผังเมือง
หรือกฎหมายว่าด้วยการควบคุมอาคารมีผลใช้บังคับหรือเข้าข่ายเป็นโรงงานจะต้องปฏิบัติตามกฎหมายว่าด้วยการนั้นและกฎหมายอื่นที่เกี่ยวข้องด้วย
แล้วแต่กรณี

หมวด ๒
สถานที่ตั้ง ลักษณะอาคาร
เครื่องจักรและอุปกรณ์ และการสุขาภิบาล
 

ข้อ
๘
สถานประกอบกิจการต้องตั้งอยู่ห่างจากชุมชน วัด ศาสนสถาน โบราณสถาน โรงเรียน
สถาบันการศึกษา โรงพยาบาล หรือสถานที่อื่น ๆ ตามกฎหมายว่าด้วยโรงงาน
และกฎหมายอื่นที่เกี่ยวข้อง
เว้นแต่กิจการที่จัดตั้งขึ้นก่อนข้อบัญญัตินี้มีผลบังคับใช้

ข้อ
๙ อาคารต้องมีลักษณะดังนี้
(๑)
ตัวอาคารมีความมั่นคง แข็งแรง
(๒)
พื้นมีความมั่นคง แข็งแรง ไม่มีน้ำขังหรือลื่นอันอาจก่อให้เกิดอุบัติเหตุได้ง่าย
(๓)
มีประตูหรือทางออกเพียงพอกับจำนวนคน บานประตูเปิดออกได้ง่าย
โดยเฉพาะเมื่อมีเหตุฉุกเฉินและมีขนาดกว้างไม่น้อยกว่า ๑.๑๐ เมตร และสูงไม่น้อยกว่า
๒.๐๐ เมตร
(๔)
มีบันไดขึ้นลง เพื่อการตรวจสอบ ดูแล เครื่องจักรอุปกรณ์ ทั้งนี้ บันไดต้องมีความมั่นคงแข็งแรง
ขั้นบันไดไม่ลื่นและมีช่วงระยะห่างเท่ากันโดยตลอด
(๕)
มีการระบายอากาศอย่างเพียงพอ โดยมีพื้นที่ประตู หน้าต่าง
และช่องลมรวมกันไม่น้อยกว่า ๑ ใน ๑๐ ของพื้นที่ห้องหรือมีการระบายอากาศไม่น้อยกว่า
๐.๕ ลูกบาศก์เมตรต่อนาที ต่อคนงาน ๑ คน
(๖)
จัดให้มีแสงสว่างในการทำงานอย่างเพียงพอ ความเข้มของแสงสว่างต้องไม่น้อยกว่า ๑๐๐
ลักซ์

ข้อ
๑๐ เครื่องจักรและอุปกรณ์ต้องมีลักษณะดังนี้
(๑)
มีความมั่นคง แข็งแรง และอยู่ในสภาพที่พร้อมใช้งาน
มีเครื่องป้องกันอันตรายอันเกิดจากส่วนที่เคลื่อนไหวของเครื่องจักรตามความจำเป็นและเหมาะสม
(๒)
เครื่องลำเลียงขนส่งข้าวซึ่งมีสายลำเลียงผ่านเหนือบริเวณที่มีผู้ปฏิบัติงาน
หรือทางเดินต้องมีเครื่องป้องกันของตกและรองรับของตก และต้องมีเครื่องบังคับที่ทำให้สายลำเลียงหยุดได้เมื่อเครื่องหยุดทำงาน

ข้อ
๑๑
สถานประกอบกิจการต้องมีการจัดการดังนี้
(๑)
จัดให้มีน้ำสะอาดสำหรับดื่มไม่น้อยกว่าหนึ่งที่ต่อจำนวนคนงานไม่เกิน ๔๐ คน และเพิ่มขึ้นในอัตราส่วนหนึ่งที่ต่อจำนวนคนงานทุก ๆ
๔๐ คน เศษของ ๔๐ คน ถ้าเกิน ๒๐ คน ให้ถือเป็น ๔๐ คน
(๒)
จัดให้มีห้องน้ำ ห้องส้วมสะอาด และถูกหลักสุขาภิบาลตามจำนวนที่กำหนดไว้ในกฎหมายว่าด้วยการควบคุมอาคาร
โดยจำนวนห้องน้ำและห้องส้วมของอาคารเป็นดังตาราง ต่อไปนี้
เกณฑ์การกำหนด
ห้องถ่าย
อุจจาระ
ที่ถ่าย
ปัสสาวะ
ห้องน้ำ

อ่างล้างมือ

(๑)
  จำนวนคนงานชาย ไม่เกิน ๑๕ คน
(๒)
  จำนวนคนงานหญิง ไม่เกิน ๑๕ คน
(๓)
  จำนวนคนงานชาย ตั้งแต่ ๑๖ คน แต่ไม่เกิน ๔๐ คน

๑
๑
๒
๑
-
๒
๑
๑
๒
๑
๑
๒

เกณฑ์การกำหนด
ห้องถ่าย
อุจจาระ
ที่ถ่าย
ปัสสาวะ
ห้องน้ำ

อ่างล้างมือ

(๔)
  จำนวนคนงานหญิง ตั้งแต่ ๑๖ คน แต่ไม่เกิน ๔๐ คน
(๕)
  จำนวนคนงานชาย ตั้งแต่ ๔๑ คน แต่ไม่เกิน ๘๐ คน
(๖)
  จำนวนคนงานหญิง ตั้งแต่ ๔๑ คน แต่ไม่เกิน ๘๐ คน
จำนวนคนงานที่เกินตาม
  (๕) และ (๖) ให้เพิ่มอย่างละ ๑ ที่ต่อจำนวนคนงานทุก ๕๐ คน
๔

๓

๖
-

๓

-
๒

๓

๓
๒

๓

๓

(๓)
จัดให้มีภาชนะรองรับมูลฝอยและมีการกำจัดที่ถูกหลักสุขาภิบาล อย่างเหมาะสมและเพียงพอ
(๔)
ต้องมีการป้องกันและกำจัดสัตว์ที่เป็นพาหะของโรคให้ถูกต้องตามหลักวิชาการ
(๕)
กรณีที่มีโรงอาหารหรือห้องครัวที่จัดไว้สำหรับการประกอบอาหาร
การปรุงอาหารการสะสมอาหารสำหรับคนงานต้องมีการดำเนินการให้ถูกต้องตามหลักสุขาภิบาล
(๖)
ต้องจัดวางสิ่งของให้เป็นระเบียบเรียบร้อย
ปลอดภัยเป็นสัดส่วนและต้องรักษาความสะอาดอยู่เสมอ

หมวด ๓
การอาชีวอนามัยและความปลอดภัย
 

ข้อ
๑๒
ผู้ดำเนินกิจการต้องจัดให้มีบริการและดำเนินการเพื่อป้องกันและแก้ไขผลกระทบต่อสุขภาพของคนงานดังนี้
(๑)
ตรวจสอบความมั่นคงแข็งแรงของอาคาร
และประสิทธิภาพเครื่องมือและอุปกรณ์ที่ใช้ในกระบวนการผลิตก่อนการใช้งานทุกครั้ง และตรวจซ่อมบำรุงอย่างสม่ำเสมอ
(๒)
จัดทำแผนผังวงจรไฟฟ้าภายในสถานประกอบการทั้งหมด การเดินสายไฟฟ้าและการติดตั้งเครื่องยนต์ตามหลักวิศวกรรมไฟฟ้า
และสวิตซ์ไฟฟ้า อุปกรณ์เครื่องใช้ไฟฟ้าอื่น ๆ ต้องเป็นไปตามมาตรฐานสากล
รวมทั้งมีการตรวจสอบสายไฟฟ้า หากพบการชำรุดต้องซ่อมแซมหรือเปลี่ยนใหม่ทันที
(๓)
จัดให้มีป้ายหรือแสงไฟเตือนตามจุดที่อาจก่อให้เกิดอันตราย
(๔)
ให้มีการตรวจวัดและระบายความร้อนบริเวณเครื่องจักร เครื่องมืออุปกรณ์ที่ให้กำเนิดความร้อนหรือไอน้ำให้อยู่ในระดับที่ปลอดภัย
อย่างสม่ำเสมอ
(๕) ในบริเวณที่มีอุณหภูมิสูงกว่า ๔๕ องศาเซลเซียส
ต้องมีการแก้ไขปรับปรุงเพื่อลดระดับความร้อนให้น้อยลง
หรือมีอุปกรณ์ป้องกันความร้อนแก่คนงาน
(๖)
มีระบบสัญญาณเตือนเพลิงไหม้และเครื่องดับเพลิงตามกฎหมายว่าด้วยการควบคุมอาคารและกฎหมายที่เกี่ยวข้อง ทั้งนี้
จะต้องมีการบันทึกการบำรุงรักษาเครื่องดับเพลิงอย่างน้อย ๖
เดือนต่อครั้งและมีการฝึกอบรมการดับเพลิงเบื้องต้นจากหน่วยงานที่ทางราชการกำหนดหรือยอมรับให้แก่คนงานไม่น้อยกว่าร้อยละ
๔๐ ของจำนวนคนงาน
(๗)
กรณีที่มีการใช้วัตถุอันตรายต้องมีการเก็บการใช้วัตถุอันตราย
และการกำจัดภาชนะบรรจุวัตถุอันตรายที่ถูกต้องตามเอกสารแนะนำคุณสมบัติและการป้องกันอันตรายจากการใช้
ตามกฎหมายว่าด้วยวัตถุอันตรายและกฎหมายอื่นที่เกี่ยวข้อง
(๘)
ตรวจสุขภาพคนงานครั้งแรกให้เสร็จสิ้นภายใน ๓๐
วันนับแต่วันที่รับคนงานเข้าทำงานและตรวจสุขภาพครั้งต่อไปอย่างน้อย ๖ เดือนต่อ ๑
ครั้ง
(๙)
สถานที่ทำงานที่มีลูกจ้างทำงานตั้งแต่ ๑๐
คนขึ้นไปต้องจัดให้มีเวชภัณฑ์และยาเพื่อใช้ในการปฐมพยาบาลในจำนวนที่เพียงพออย่างน้อยตามรายการที่ปรากฏในกฎกระทรวงว่าด้วยการจัดสวัสดิการในสถานประกอบกิจการ
พ.ศ. ๒๕๔๘
(๑๐)
จัดเตรียมอุปกรณ์ป้องกันภัยส่วนบุคคลให้กับคนงาน เช่น หน้ากากป้องกันฝุ่น
หน้ากากป้องกันก๊าซพิษ เครื่องกรองฝุ่น ที่อุดหู ที่ปิดหู หมวกนิรภัย เป็นต้น
ให้เหมาะสมกับลักษณะงานและออกระเบียบบังคับให้คนงานต้องสวมใส่เครื่องป้องกันภัยส่วนบุคคลขณะทำงานทุกครั้ง
รวมทั้งต้องจัดฝึกอบรมด้านความปลอดภัยและการใช้เครื่องมืออย่างถูกต้องแก่คนงาน

ข้อ
๑๓
กรณีที่คนงานอาจเปรอะเปื้อนจากสารเคมีวัตถุอันตรายหรือสิ่งอื่นใดอันอาจเป็นอันตราย
ต่อสุขภาพต้องจัดให้มีที่อาบน้ำ ที่ล้างตาฉุกเฉิน
ตามความจำเป็นและเหมาะสมกับคุณสมบัติของวัตถุอันตราย และขนาดของการประกอบกิจการตามที่กำหนดไว้ในกฎหมายว่าด้วยวัตถุอันตรายและกฎหมายอื่นที่เกี่ยวข้อง

หมวด ๔
การควบคุมของเสียหรือมลพิษ
 

ข้อ
๑๔
ผู้ดำเนินกิจการต้องจัดให้มีการควบคุมป้องกันมลพิษทางอากาศ
ในทุกกระบวนการผลิตและการขนส่ง
โดยมลพิษทางอากาศจะต้องไม่เกินหลักเกณฑ์มาตรฐานที่กำหนดไว้ตามกฎหมายว่าด้วยส่งเสริมและรักษาคุณภาพสิ่งแวดล้อมแห่งชาติและกฎหมายอื่นที่เกี่ยวข้อง

ข้อ
๑๕
ผู้ดำเนินกิจการต้องจัดให้มีการควบคุม
ป้องกันมลพิษทางเสียงและมลพิษความสั่นสะเทือน
ให้เป็นไปตามเกณฑ์ที่กำหนดไว้ตามกฎหมายว่าด้วยส่งเสริมและรักษาคุณภาพสิ่งแวดล้อมแห่งชาติและกฎหมายอื่นที่เกี่ยวข้อง

ข้อ
๑๖ กรณีที่มีน้ำเสียเกิดขึ้นจากกิจการหรือน้ำที่ชะล้างตัวอาคาร
สถานที่และบริเวณต้องจัดให้มีระบบบำบัดน้ำเสียที่สามารถบำบัดน้ำเสียให้เป็นไปตามกฎหมายว่าด้วยส่งเสริมและรักษาคุณภาพสิ่งแวดล้อมหรือกฎหมายว่าด้วยโรงงาน
แล้วแต่กรณี ก่อนระบายน้ำทิ้งออกสู่ภายนอกสถานประกอบกิจการ

ข้อ
๑๗
ให้ปลูกต้นไม้ยืนต้นล้อมรอบบริเวณที่ทำการกิจการเพื่อป้องกันมลพิษทางอากาศหรือจัดให้มีแนวป้องกันในรูปแบบอื่น
ๆ ที่มีประสิทธิภาพ

หมวด ๕
ใบอนุญาต
และอำนาจหน้าที่ของเจ้าพนักงาน
 

ข้อ
๑๘ เมื่อพ้นกำหนด ๙๐
วันนับแต่วันที่ข้อบัญญัตินี้มีผลใช้บังคับ ห้ามมิให้ผู้ใดดำเนินกิจการในลักษณะที่เป็นการค้า
เว้นแต่จะได้รับใบอนุญาตจากเจ้าพนักงานท้องถิ่น
กรณีกิจการที่เป็นการรวมกลุ่มในรูปสหกรณ์หรือวิสาหกิจชุมชน
หรือการรวมกลุ่มเพื่อการพัฒนาคุณภาพชีวิตตามหลักปรัชญาเศรษฐกิจพอเพียงให้ได้รับการยกเว้นไม่ต้องขออนุญาตจากเจ้าพนักงานท้องถิ่น
แต่ต้องปฏิบัติตามข้อบัญญัตินี้
ใบอนุญาตให้ใช้ได้สำหรับกิจการประเภทเดียวและสำหรับสถานที่แห่งเดียว

ข้อ
๑๙
ผู้ใดประสงค์จะประกอบกิจการในลักษณะที่เป็นการค้าจะต้องยื่นคำขอรับใบอนุญาตตามแบบที่กำหนดไว้พร้อมกับเอกสารและหลักฐาน
ดังต่อไปนี้
(๑)
สำเนาบัตรประจำตัวประชาชน/ข้าราชการ/พนักงานรัฐวิสาหกิจ
(๒)
สำเนาทะเบียนบ้าน
(๓)
สำเนาใบอนุญาตก่อสร้างอาคาร/ใบอนุญาตประกอบกิจการโรงงาน (ถ้ามี)
(๔)
แบบแปลนสถานที่อาคารที่จะใช้ในการประกอบกิจการ
(๕)
บัญชีรายการเครื่องมือเครื่องใช้และอุปกรณ์ที่จะใช้
(๖)
อื่น ๆ ตามที่องค์การบริหารส่วนตำบลบ้านใหม่ประกาศกำหนด

ข้อ
๒๐
เมื่อได้รับคำขอรับใบอนุญาตหรือคำขอต่ออายุใบอนุญาตให้เจ้าพนักงานท้องถิ่นตรวจความถูกต้องและความสมบูรณ์ของคำขอ
ถ้าปรากฏว่าคำขอดังกล่าวไม่ถูกต้องหรือไม่สมบูรณ์ตามหลักเกณฑ์ วิธีการ
หรือเงื่อนไขที่กำหนดไว้ในข้อบัญญัตินี้ให้เจ้าพนักงานท้องถิ่นรวบรวมความไม่ถูกต้องหรือความไม่สมบูรณ์นั้นทั้งหมดและแจ้งให้ผู้ขออนุญาตแก้ไขให้ถูกต้องและสมบูรณ์ในคราวเดียวกัน
และในกรณีจำเป็นที่จะต้องส่งคืนคำขอแก่ผู้ขออนุญาตก็ให้ส่งคืนคำขอพร้อมทั้งแจ้งความไม่ถูกต้องหรือความไม่สมบูรณ์ให้ทราบภายใน
๑๕ วันนับแต่วันได้รับคำขอ
เจ้าพนักงานท้องถิ่นต้องออกใบอนุญาตหรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้ขออนุญาตทราบภายใน
๓๐ วัน นับแต่วันได้รับคำขอซึ่งมีรายละเอียดถูกต้องหรือครบถ้วนตามที่กำหนด ในข้อบัญญัตินี้
ในกรณีที่มีเหตุจำเป็นที่เจ้าพนักงานท้องถิ่นไม่อาจออกใบอนุญาตหรือยังไม่อาจมีคำสั่งไม่อนุญาตได้ภายในกำหนดเวลาตามวรรคสองให้ขยายเวลาออกไปได้อีกไม่เกิน
๒ ครั้ง ครั้งละไม่เกิน ๑๕ วัน
แต่ต้องมีหนังสือแจ้งการขยายเวลาและเหตุจำเป็นแต่ละครั้งให้ผู้ขออนุญาตทราบก่อนสิ้นกำหนดเวลาตามวรรคสองหรือตามที่ได้ขยายเวลาไว้แล้วนั้น
แล้วแต่กรณี

ข้อ
๒๑ ใบอนุญาตให้มีอายุ ๑
ปีนับแต่วันที่ออกใบอนุญาตและให้ใช้ได้เพียงในเขตอำนาจขององค์การบริหารส่วนตำบลบ้านใหม่เท่านั้น
การขอต่ออายุใบอนุญาตจะต้องยื่นคำขอก่อนใบอนุญาตสิ้นอายุ
เมื่อได้ยื่นคำขอพร้อมกับเสียค่าธรรมเนียมแล้วให้ประกอบกิจการต่อไปได้จนกว่าเจ้าพนักงานท้องถิ่นจะสั่งไม่ต่ออายุใบอนุญาต
การขอต่ออายุใบอนุญาตและการอนุญาตให้ต่ออายุใบอนุญาตให้เป็นไปตามหลักเกณฑ์ วิธีการ
และเงื่อนไขที่กำหนดไว้ตามข้อ ๒๐ ด้วย

ข้อ
๒๒ ผู้ได้รับใบอนุญาตต้องเสียค่าธรรมเนียมการออกใบอนุญาตตามอัตราที่กำหนดไว้ท้ายข้อบัญญัตินี้ในวันที่มารับใบอนุญาตสำหรับกรณีที่เป็นการขอรับใบอนุญาตครั้งแรก
หรือก่อนใบอนุญาตสิ้นอายุสำหรับกรณีที่เป็นการขอต่ออายุใบอนุญาต
ตลอดเวลาที่ยังดำเนินกิจการนั้น ถ้ามิได้เสียค่าธรรมเนียมภายในเวลาที่กำหนดให้ชำระค่าปรับเพิ่มขึ้นอีกร้อยละ
๒๐ ของจำนวนค่าธรรมเนียมที่ค้างชำระ
เว้นแต่ผู้ได้รับใบอนุญาตจะได้บอกเลิกการดำเนินกิจการนั้นก่อนถึงกำหนดการเสียค่าธรรมเนียมครั้งต่อไป
ในกรณีที่ผู้มีหน้าที่ต้องเสียค่าธรรมเนียมตามวรรคหนึ่งค้างชำระค่าธรรมเนียมติดต่อกันเกินกว่า
๒ ครั้ง
ให้เจ้าพนักงานท้องถิ่นมีอำนาจสั่งให้ผู้นั้นหยุดการดำเนินกิจการไว้จนกว่าจะได้เสียค่าธรรมเนียม
และค่าปรับจนครบจำนวน

ข้อ
๒๓
บรรดาค่าธรรมเนียมและค่าปรับตามข้อบัญญัตินี้ให้เป็นรายได้ขององค์การบริหารส่วนตำบลบ้านใหม่

ข้อ
๒๔ ผู้ได้รับใบอนุญาตต้องแสดงใบอนุญาตไว้โดยเปิดเผยและเห็นได้ง่าย
ณ สถานที่ประกอบกิจการสีข้าวด้วยเครื่องจักรตลอดเวลาที่ประกอบกิจการ

ข้อ
๒๕ ในกรณีที่ใบอนุญาตสูญหาย ถูกทำลาย
หรือชำรุดในสาระที่สำคัญให้ผู้ได้รับใบอนุญาตยื่นคำขอรับใบแทนใบอนุญาตภายใน ๑๕
วันนับแต่วันที่ได้ทราบถึงการสูญหาย ถูกทำลาย หรือชำรุดตามแบบที่กำหนดไว้
การขอรับใบแทนใบอนุญาตและการออกใบแทนใบอนุญาตให้เป็นไปตามหลักเกณฑ์
วิธีการ และเงื่อนไข ดังต่อไปนี้
(๑)
ในกรณีใบอนุญาตสูญหายให้ผู้ยื่นคำขอรับใบแทนใบอนุญาตนำสำเนาบันทึกการแจ้งความต่อพนักงานเจ้าหน้าที่แห่งท้องที่ที่ใบอนุญาตสูญหายมาแสดงต่อเจ้าพนักงานท้องถิ่นประกอบด้วย
(๒)
ในกรณีใบอนุญาตถูกทำลาย หรือชำรุดในสาระที่สำคัญ
ให้ผู้ยื่นคำขอรับใบแทนใบอนุญาตนำใบอนุญาตเดิมเท่าที่เหลืออยู่มาแสดงต่อเจ้าพนักงานท้องถิ่นประกอบด้วย

ข้อ
๒๖
ในกรณีที่ปรากฏว่าผู้รับใบอนุญาตไม่ปฏิบัติหรือปฏิบัติไม่ถูกต้องตามบทแห่งพระราชบัญญัติการสาธารณสุข
พ.ศ. ๒๕๓๕ กฎกระทรวงที่ออกตามพระราชบัญญัติการสาธารณสุข พ.ศ. ๒๕๓๕
หรือข้อบัญญัตินี้หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่
ได้รับใบอนุญาตตามข้อบัญญัตินี้ เจ้าพนักงานท้องถิ่นมีอำนาจสั่งพักใช้ใบอนุญาตได้ภายในเวลาที่เห็นสมควรแต่ต้องไม่เกิน
๑๕ วัน

ข้อ
๒๗
เจ้าพนักงานท้องถิ่นมีอำนาจออกคำสั่งเพิกถอนใบอนุญาตเมื่อปรากฏว่าผู้รับใบอนุญาต
(๑)
ถูกสั่งพักใช้ใบอนุญาตตั้งแต่ ๒ ครั้งขึ้นไป
และมีเหตุที่จะต้องถูกสั่งพักใช้ใบอนุญาตอีก
(๒)
ต้องคำพิพากษาถึงที่สุดว่าได้กระทำความผิดตามพระราชบัญญัติการสาธารณสุข พ.ศ. ๒๕๓๕
(๓)
ไม่ปฏิบัติหรือปฏิบัติไม่ถูกต้องตามบทแห่งพระราชบัญญัติการสาธารณสุข พ.ศ. ๒๕๓๕
กฎกระทรวงที่ออกตามพระราชบัญญัติการสาธารณสุข พ.ศ. ๒๕๓๕
หรือข้อบัญญัตินี้หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตตามข้อบัญญัตินี้และการไม่ปฏิบัติหรือปฏิบัติไม่ถูกต้องนั้นก่อให้เกิดอันตรายอย่างร้ายแรงต่อสุขภาพของประชาชน
หรือมีผลกระทบต่อสภาวะความเป็นอยู่ที่เหมาะสมกับการดำรงชีพของประชาชน

ข้อ
๒๘
คำสั่งพักใช้ใบอนุญาตและคำสั่งเพิกถอนใบอนุญาตให้ทำเป็นหนังสือแจ้งให้ผู้รับใบอนุญาตทราบ
ในกรณีที่ไม่พบผู้รับใบอนุญาต หรือผู้รับใบอนุญาตไม่ยอมรับคำสั่งดังกล่าว ให้ส่งคำสั่งโดยทางไปรษณีย์ตอบรับหรือให้ปิดคำสั่งนั้นไว้ในที่เปิดเผยเห็นได้ง่าย
ณ ภูมิลำเนาหรือสำนักทำการงานของผู้รับใบอนุญาต
และให้ถือว่าผู้รับใบอนุญาตนั้นได้รับทราบคำสั่งแล้วตั้งแต่เวลาที่คำสั่งไปถึงหรือวันปิดคำสั่ง
แล้วแต่กรณี

ข้อ
๒๙
ผู้ถูกสั่งเพิกถอนใบอนุญาตจะขอรับใบอนุญาตสำหรับการประกอบกิจการที่ถูกเพิกถอนใบอนุญาตอีกไม่ได้จนกว่าจะพ้นกำหนด
๑ ปีนับแต่วันที่ถูกสั่งเพิกถอนใบอนุญาต

ข้อ
๓๐
ผู้ใดฝ่าฝืนหรือไม่ปฏิบัติตามข้อบัญญัตินี้ต้องระวางโทษตามที่กำหนดไว้ในบทกำหนดโทษแห่งพระราชบัญญัติการสาธารณสุข
พ.ศ. ๒๕๓๕

บทเฉพาะกาล
 

ข้อ
๓๑
ให้กิจการที่ตั้งขึ้นก่อนวันที่ข้อบัญญัตินี้มีผลใช้บังคับ ดำเนินการให้ถูกต้องตามข้อ
๑๓ ข้อ ๑๔ ข้อ ๑๕ และข้อ ๑๖ แห่งข้อบัญญัตินี้ภายใน ๑๕๐
วันนับแต่วันที่ข้อบัญญัตินี้มีผลใช้บังคับ


ประกาศ ณ วันที่ ๓๐
กันยายน พ.ศ. ๒๕๕๙
สุพัฒน์พงศ์ พ่วงพี
นายกองค์การบริหารส่วนตำบลบ้านใหม่
[เอกสารแนบท้าย]

๑. บัญชีอัตราค่าธรรมเนียมท้ายข้อบัญญัติองค์การบริหารส่วนตำบลบ้านใหม่
เรื่อง การควบคุมกิจการที่เป็นอันตรายต่อสุขภาพ ประเภทการสีข้าวด้วยเครื่องจักร
พ.ศ. ๒๕๕๙

(ดูข้อมูลจากภาพกฎหมาย)







พิมพ์มาดา/ภวรรณตรี/จัดทำ
๒๒ พฤษภาคม
๒๕๖๐



























[๑] ราชกิจจานุเบกษา
เล่ม ๑๓๔/ตอนพิเศษ ๑๓๒ ง/หน้า ๘๒/๑๖ พฤษภาคม ๒๕๖๐